Bitka za Faludžu (12/11/04) - 2004-11-11
"Nema te vlade koja može dozvoliti teroristima i stranim borcima da koriste njen teritorij za napade na njen narod," rekao je ministar 
Nedugo nakon što je irački prijelazni premijer Iyad Allawi dao koalicijskim snagama ovlaštenje da očiste Faludžu od terorista, iračke i američke snage započele su napad na pobunjenike u tom gradu. Faludža je postala utočište stranih terorista i pobunjenika poput Abu Musaba al-Zarqawija, koji je povezan s al-Qaidom, te ostataka stranke Baath iz doba režima Saddama Husseina. Allawi je kazao da je bio prisiljen "poduzeti ekstremne mjere da bi zaštitio irački narod od tih ubojica i da bi oslobodio stanovnike Faludže kako bi se mogli vratiti svojim kućama. "Oni žele da dokrajčimo teroriste i da u Faludži bude ponovno uspostavljena vladavina zakona. Upravo to namjeravamo učiniti." Premijer Allawi je dodao da je važno ostvariti ovaj cilj prije izbora u Iraku, sada zakazanih za početak 2005. "Želimo u zemlji uspostaviti zadovoljavajuću sigurnosnu situaciju...kako bi ljudi mogli slobodno sudjelovati na dolazećim izborima, bez zastrašivanja od strane terorista i snaga koje pokušavaju uništiti politički proces u Iraku," rekao je. Američki ministar obrane Donald Rumsfeld izjavio je da je uspostavljanje sigurnosti u Faludži važan korak za one koji pokušavaju spriječiti Irak na njegovom putu prema demokraciji. "Jasno je da u Iraku postoje vrlo opasni elementi koji pokušavaju nametnuti vladavinu terorista i diktatora. Oni čine sve što mogu da bi ugasili napredak i zastrašili irački narod i koalicijske snage. Ukoliko Irak želi biti slobodno i mirno društvo, jedan dio te zemlje ne može ostati pod kontrolom ubojica, terorista i ostataka režima Saddama Husseina." "Nema te vlade koja može dozvoliti teroristima i stranim borcima da koriste njen teritorij za napade na njen narod," rekao je ministar Rumsfeld, dodajući: "Uspjeh u Faludži zadat će udarac teroristima u Iraku, i trebao bi preusmjeriti tu zemlju od moguće budućnosti pune nasilja na budućnost slobode i prilika za irački narod."